# ܡܵܘܕܥܵܢܘܼܬܵܐ ܩܵܐ ܙܵܒܼܘܿܢܹܐ ـ ܝܕܹܥܡܘܼܢ ܠܗܘܿܢ ܗܲܩܘܼܝܵܬܵܘܟܼܘܿܢ

**ܐ݉ܝܼܵܪ 2025**

ܐ݉ܢܵܫܹܐ ܕܝܼܢܵܐ ܬܚܘܿܬ ܚܲܕ ܦܘܼܩܕܵܢܵܐ ܩܵܐ ܕܲܪܡܲܢܬܵܐ ܓ̰ܲܒܪܵܝܬܵܐ ܕܚܘܼܠܡܵܢܵܐ ܕܗܵܘܢܵܐ ܐܝܼܬܠܗܘܿܢ ܚܲܕܕܵܪܝܵܐ ܕܗܲܩܘܼܝܵܬܹܐ ܬܚܘܿܬ ܩܵܢܘܿܢܵܐ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ ܕܒܼܸܟܬܘܿܪܝܵܐ ܕܫܲܢ݉ܬܵܐ 2022 (Victorian Mental Health and Wellbeing Act 2022). ܐܲܢܹܐ ܒܸܚܒܼܵܫܵܐ ܝܢܵܐ ܗܲܩܘܼܬܵܐ ܕ:

* **ܦܵܝܫܝܼܬܘܿܢ ܡܘܼܝܕܸܥܹܐ ܩܵܐ ܡܘܿܕܝܼ ܐܲܚܬܘܿܢ ܦܝܼܫܠܵܘܟܼܘܿܢ ܡܘܼܬܒܼܹܐ ܬܚܘܿܬ ܚܲܕ ܦܘܼܩܕܵܢܵܐ ܓ̰ܲܒܪܵܝܵܐ.**
* **ܦܵܝܫܝܼܬܘܿܢ ܚܫܝܼܒܼܹܐ ܕܐܝܼܬܠܵܘܟܼܘܿܢ ܡܨܵܝܬܵܐ** ܠܫܩܵܠܵܐ ܦܘܼܣܩܵܢܹܐ ܒܘܼܬ ܕܲܪܡܲܢܬܵܘܟܼܘܿܢ. ܡܲܥܢܵܝ ܕܐܵܗܵܐ ܝܼܠܹܗ:
* ܓܵܪܸܓ ܦܵܝܫܵܐ ܫܩܝܼܠܬܵܐ ܡܸܬܩܲܒܠܵܢܘܼܬܵܘܟܼܘܿܢ ܨܲܠܝܼܠܬܵܐ ܩܵܐ ܕܲܪܡܲܢܬܵܐ ܟܠ ܐܝܼܡܲܢ ܕܡܸܬܗܵܘܝܵܢܬܵܐ ܝܠܵܗܿ
* ܐܲܚܬܘܿܢ ܡܵܨܝܼܬܘܿܢ ܠܵܐ ܩܲܒܠܝܼܬܘܿܢ ܠܵܗܿ ܕܲܪܡܲܢܬܵܐ ܕܡܚܵܝܬܵܐ ܒܒܸܪܩܵܐ (ECT) ܐܝܼܡܲܢ ܕܐܝܼܬܠܵܘܟܼܘܿܢ ܡܨܵܝܬܵܐ ܠܫܩܵܠܵܐ ܐܵܗܵܐ ܦܘܼܣܩܵܢܵܐ.
* **ܗܵܘܝܼܬܘܿܢ ܫܘܼܪܸܟܹܐ ܓܵܘ، ܘܣܢܝܼܕܹܐ ܠܫܩܵܠܵܐ، ܦܘܼܣܩܵܢܹܐ** ܒܘܼܬ ܡܩܲܝܡܵܢܘܼܬܵܐ ܕܚܘܼܠܡܵܢܵܘܟܼܘܿܢ ܕܗܵܘܢܵܐ، ܕܲܪܡܲܢܬܵܘܟܼܘܿܢ، ܘܒܣܵܡܬܵܘܟܼܘܿܢ، ܒܸܚܒܼܵܫܵܐ:
* ܕܦܵܝܫܝܼ ܡܝܘܼܩܪܹܐ ܓܲܫܲܩܝܵܬܵܘܟܼܘܿܢ ܘܡܲܚܲܒܝܵܬܵܘܟܼܘܿܢ
* ܕܦܵܝܫܝܼܬܘܿܢ ܝܘܼܗܒܼܹܐ ܥܸܕܵܢܵܐ ܡܵܠܝܵܢܬܵܐ ܕܠܵܐ ܗܵܘܝܼܬܘܿܢ ܓܠܝܼܚܹܐ ܠܚܠܘܿܨܝܵܐ ܕܠܲܝܬܠܹܗ ܣܲܒܵܒ ܡܸܬܩܲܒܠܵܢܵܐ ܝܲܢ ܕܦܵܝܫܝܼܬܘܿܢ ܥܒܼܝܼܕܹܐ ܡܲܓ̰ܒܘܼܪ ܠܫܩܵܠܵܐ ܦܘܼܣܩܵܢܹܐ
* ܕܗܵܘܹܐܠܵܘܟܼܘܿܢ ܚܕܵܐ ܦܘܼܪܣܵܐ ܠܕܪܵܫܵܐ ܓܘܼܒܵܝܹܐ ܕܕܲܪܡܲܢܬܵܘܟܼܘܿܢ ܥܲܡ ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܕܝܼܵܘܟܼܘܿܢ
* ܕܦܵܝܫܝܼܬܘܿܢ ܣܢܝܼܕܹܐ ܩܵܐ ܕܩܵܢܝܼܬܘܿܢ ܢܲܨܝܼܗܲܬ ܝܲܢ ܗܲܝܲܪܬܵܐ ܐ݉ܚܹܪ݉ܬܵܐ.
* **ܦܵܝܫܝܼܬܘܿܢ ܡܙܘܼܘܸܕܹܐ ܒܣܢܵܕܬܵܐ ܠܚܝܼܡܬܵܐ ܩܵܐ ܕܫܵܩܠܝܼܬܘܿܢ ܦܘܼܣܩܵܢܹܐ ܘܫܲܪܸܟܝܼܬܘܿܢ ܓܵܘܲܝܗܝ،** ܦܲܪܡܝܼܬܘܿܢ ܡܵܘܕܥܵܢܘܼܬܵܐ ܘܗܲܩܘܼܝܵܬܵܘܟܼܘܿܢ، ܘܝܵܗܒܼܝܼܬܘܿܢ ܘܫܵܩܠܝܼܬܘܿܢ ܒܘܼܬ ܓܲܫܲܩܝܵܬܵܘܟܼܘܿܢ، ܡܲܚܲܒܝܵܬܵܘܟܼܘܿܢ، ܒܘܼܩܵܪܵܘܟܼܘܿܢ، ܝܲܢ ܦܘܼܣܩܵܢܵܘܟܼܘܿܢ.
* **ܝܵܗܒܼܵܠܬܵܐ ܘܫܩܵܠܬܵܐ ܥܲܡܵܘܟܼܘܿܢ ܗܵܘܝܵܐ ܒܚܕܵܐ ܐܘܼܪܚܵܐ ܕܡܵܠܝܵܐ ܠܣܢܝܼܩܘܼܝܵܬܵܘܟܼܘܿܢ،** ܐܲܝܟܼ ܒܠܸܫܵܢܵܐ ܕܡܲܚܘܼܒܹܐ ܝܬܘܿܢ، ܚܲܕ ܡܲܚܕܘܼܪܵܐ ܠܚܝܼܡܵܐ ܦܲܓܼܪܵܢܵܐܝܼܬ ܝܲܢ ܪܸܓܼܸܫܬܵܢܵܐܝܼܬ، ܘܗܵܘܝܼ ܫܲܘܦܵܢܹܐ ܠܚܝܼܡܹܐ ܩܵܐܠܵܘܟܼܘܿܢ ܕܝܵܗܒܼܝܼܬܘܿܢ ܘܫܵܩܠܝܼܬܘܿܢ ܥܲܡ ܗܲܕܵܡܹܐ ܕܒܲܝܬܘܼܬܵܘܟܼܘܿܢ، ܚܸܙܡܵܢܵܘܟܼܘܿܢ، ܣܵܢܕܵܢܵܘܟܼܘܿܢ، ܝܲܢ ܘܲܟܝܼܠܵܘܟܼܘܿܢ.
* **ܦܵܝܫܝܼܬܘܿܢ ܡܘܼܝܕܸܥܹܐ ܒܘܼܬ ܕܲܪܡܲܢܬܵܘܟܼܘܿܢ،** ܒܸܚܒܼܵܫܵܐ ܚܕܵܐ ܦܲܫܲܩܬܵܐ ܕ:
* ܐܲܝܢܝܼ ܕܲܪܡܲܢܬܵܐ ܡܘܼܚܫܸܚܬܵܐ ܕܗܵܘܝܵܐ، ܢܝܼܫܘܿܗܿ، ܦܵܝܕܹܐ ܕܕܝܼܘܿܗܿ، ܘܚܘܼܣܪܵܢܹܐ ܕܕܝܼܘܿܗܿ (ܩܵܐ ܛܘܼܦ̮ܣܵܐ، ܩܸܢܛܹܐ ܝܲܢ ܦܠܵܛܹܐ ܓܹܢ݉ܒܵܢܵܝܹܐ)
* ܐܲܝܢܝܼ ܕܲܪܡܲܢܝܵܬܹܐ ܐ݉ܚܹܪ݉ܢܹܐ ܡܸܬܩܲܢܝܵܢܹܐ، ܒܸܚܒܼܵܫܵܐ ܦܵܝܕܹܐ ܘܚܘܼܣܪܵܢܹܐ.

ܐܲܝܵܐ ܡܵܘܕܥܵܢܘܼܬܵܐ ܓܵܪܸܓ ܦܵܝܫܵܐ ܡܘܼܩܪܸܒܼܬܵܐ ܒܚܕܵܐ ܐܘܼܪܚܵܐ ܕܐܲܚܬܘܿܢ ܡܵܨܝܼܬܘܿܢ ܦܲܪܡܝܼܬܘܿܢ ܠܵܗܿ ܘܕܓ̰ܲܘܸܒܵܐ ܠܒܘܼܩܵܪܵܘܟܼܘܿܢ. ܐܲܚܬܘܿܢ ܡܵܨܝܼܬܘܿܢ ܕܛܵܠܒܝܼܬܘܿܢ ܐܲܝܵܐ ܡܵܘܕܥܵܢܘܼܬܵܐ ܒܟܬܵܒܼܬܵܐ ܘܛܵܠܒܝܼܬܘܿܢ ܚܲܕ ܬܲܪܓܡܵܢܵܐ ܐܸܢ ܣܵܢܩܝܼܬܘܿܢ ܠܚܲܕ.

* **ܫܵܩܠܝܼܬܘܿܢ ܦܘܼܣܩܵܢܹܐ ܒܘܼܬ ܕܲܪܡܲܢܬܵܘܟܼܘܿܢ ܘܒܣܵܡܬܵܘܟܼܘܿܢ ܕܟܹܐ ܚܵܒܼܫܝܼ ܚܲܕ ܕܲܪܓܼܵܐ ܕܩܸܢܛܵܐ.**
* **ܩܲܒܠܝܼܬܘܿܢ ܗܿܝ ܕܲܪܡܲܢܬܵܐ ܡܩܲܝܸܨܵܢܬܵܐ ܒܘܼܫ ܒܵܨܘܿܪܬܵܐ، ܒܐܘܼܪܚܵܐ ܡܩܲܝܸܨܵܢܬܵܐ ܒܘܼܫ ܒܵܨܘܿܪܬܵܐ ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ،** ܥܲܡ ܬܲܚܡܲܢܬܵܐ ܒܡܲܚܲܒܝܵܬܹܐ ܕܕܲܪܡܲܢܬܵܘܟܼܘܿܢ،ܢܝܼܫܹܐ ܕܒܣܵܡܬܵܘܟܼܘܿܢ ܘܕܲܪܡܲܢܝܵܬܹܐ ܐ݉ܚܹܪ݉ܢܹܐ ܡܸܬܩܲܢܝܵܢܹܐ:
* ܡܩܲܝܸܨܵܢܬܵܐ ܒܘܼܫ ܒܵܨܘܿܪܬܵܐ ܝܲܥܢܹܐ ܐܲܚܬܘܿܢ ܣܢܝܼܩܹܐ ܝܬܘܿܢ ܕܦܵܝܫܝܼܬܘܿܢ ܝܘܼܗܒܼܹܐ **ܪܵܒܵܐ ܚܹܐܪܘܼܬܵܐ** ܐܲܝܟܼ ܟܡܵܐ ܕܡܵܨܝܼܬܘܿܢ، ܒܢܝܼܬܵܐ ܥܲܠ ܐܲܗܘܵܠܵܬܵܘܟܼܘܿܢ ܦܲܪܨܘܿܦܵܝܹܐ. ܡܸܢܕܝܼ ܕܝܼܠܹܗ ܡܩܲܝܸܨܵܢܵܐ ܩܵܐ ܚܲܕ ܦܲܪܨܘܿܦܵܐ ܒܲܠܟܵܐ ܠܵܐ ܗܵܘܹܐ ܡܩܲܝܸܨܵܢܵܐ ܩܵܐ ܚܲܕ ܦܲܪܨܘܿܦܵܐ ܐ݉ܚܹܪ݉ܢܵܐ.
* ܐܲܚܬܘܿܢ ܒܲܠܟܵܐ ܐܲܚܟ̰ܝܼ ܦܵܝܫܝܼܬܘܿܢ ܫܒܼܝܼܩܹܐ ܓܵܘ ܒܹܝܬ ܟܪܝܼܗܹܐ ܩܵܐ ܕܲܪܡܲܢܬܵܐ ܐܝܼܡܲܢ ܕܐܲܚܬܘܿܢ **ܠܹܐ ܡܵܨܝܼܬܘܿܢ ܕܦܵܝܫܝܼܬܘܿܢ ܕܘܼܪܡܸܢܹܐ ܓܵܘ ܟܢܘܼܫܬܵܐ.**
* ܚܲܕ ܦܘܼܩܕܵܢܵܐ ܕܕܲܪܡܲܢܬܵܐ ܓ̰ܲܒܪܵܝܬܵܐ ܓܵܪܸܓ ܠܵܐ ܦܵܐܹܫ ܦܩܝܼܕܵܐ ܐܸܢ **ܚܘܼܙܕܵܓܵܐ ܡܸܬܗܵܘܝܵܢܵܐ** ܡܼܢ ܦܘܼܩܕܵܢܵܐ ܒܘܼܫ ܙܵܘܕܵܐ ܒܸܕ ܗܵܘܹܐ ܡܼܢ ܢܝܼܫܹܗ ܕܩܵܐ ܡܲܟܠܲܝܬܵܐ ܕܚܘܼܙܕܵܓܵܐ.
* ܐܲܚܟ̰ܝܼ ܕܗܵܘܝܼܬܘܿܢ **ܦܪܝܼܫܹܐ ܠܚܘܿܕܵܘܟܼܘܿܢ ܝܲܢ ܡܩܘܼܝܸܨܹܐ** ܡܼܢ ܒܵܬ݉ܪ ܕܟܠܲܝܗܝ ܓܘܼܒܵܝܹܐ ܗܵܘܢܵܢܹܐ ܒܘܼܫ ܒܵܨܘܿܪܵܐ ܡܩܲܝܸܨܵܢܹܐ ܦܝܼܫܠܗܘܿܢ ܓ̰ܘܼܪܒܹܐ ܝܲܢ ܬܘܼܚܡܸܢܹܐ ܒܝܼܲܝܗܝ.
* **ܪܵܓܼܫܝܼܬܘܿܢ ܕܣܲܠܵܡܲܬ ܝܼܬܘܿܢ ܘܡܝܘܼܩܪܹܐ،** ܒܸܚܒܼܵܫܵܐ:
* ܡܵܘܕܵܝܬܵܐ ܘܥܸܢܝܵܢܵܐ ܒܗܝܵܝܘܼܬܵܐ ܕܓܸܢܣܵܟܼܘܿܢ، ܡܲܚܲܒܬܵܘܟܼܘܿܢ ܓܸܢܣܵܝܬܵܐ، ܓܸܢܣܵܘܟܼܘܿܢ، ܛܘܼܗܡܵܝܘܼܬܵܘܟܼܘܿܢ، ܠܸܫܵܢܵܘܟܼܘܿܢ، ܫܸܪܫܵܘܟܼܘܿܢ، ܬܵܘܕܝܼܬܵܘܟܼܘܿܢ (ܗܲܝܡܵܢܘܼܬܵܐ ܝܲܢ ܪܘܼܚܵܢܵܝܘܼܬܵܐ)، ܣܸܕܪܵܘܟܼܘܿܢ، ܐܲܝܟܲܢܵܝܘܼܬܵܘܟܼܘܿܢ ܫܲܘܬܵܦܵܝܬܵܐ ܐܸܩܘܿܢܘܿܡܵܝܬܵܐ، ܥܘܼܡܪܵܐ ܕܡܥܵܘܟܼܘܼܬܵܘܟܼܘܿܢ، ܦܘܼܪܫܘܼܢܝܵܐ ܓܝܵܕܵܝܵܐ، ܡܲܪܕܘܼܬܵܘܟܼܘܿܢ، ܐܲܝܟܲܢܵܝܘܼܬܵܐ ܕܥܡܵܪܬܵܘܟܼܘܿܢ ܘܚܘܿܣܪܵܢܵܘܟܼܘܿܢ ܓ̰ܝܘܿܓܪܵܦ̮ܵܝܵܐ.
* ܡܵܘܕܵܝܬܵܐ ܘܡܠܵܝܬܵܐ ܕܣܢܝܼܩܘܼܝܵܬܹܐ ܐܵܣܝܵܝܹܐ ܘ **ܣܢܝܼܩܘܼܝܵܬܹܐ** **ܚܘܼܠܡܵܢܵܝܹܐ** ܐ݉ܚܹܪ݉ܢܹܐ ܕܕܝܼܵܘܟܼܘܿܢ
* ܡܝܲܩܲܪܬܵܐ ܘܡܲܛܐܲܒܼܬܵܐ **ܕܐܝܼܩܵܪܵܐ، ܫܲܪܝܘܼܬܵܐ ܘܗܲܩܘܼܝܵܬܹܐ** ܕܕܝܼܵܘܟܼܘܿܢ
* ܩܲܒܲܠܬܵܐ ܕܚܸܠܡܲܬܹܐ ܕܚܘܼܠܡܵܢܵܐ ܕܗܵܘܢܵܐ ܘܛܵܒܼܘܼܬܵܐ ܕܚܲܝܹܐ ܒܸܣܢܵܕܵܐ **ܒܣܵܡܬܵܐ** ܕܕܝܼܵܘܟܼܘܿܢ ܘܫܲܘܬܲܦܬܵܐ ܟܠܵܢܵܝܬܵܐ ܓܵܘ ܚܲܝܹܐ ܕܟܢܘܼܫܬܵܐ.
* ܗܵܘܝܵܐ **ܡܲܪܕܘܼܬܵܐ ܘܗܝܵܝܘܼܬܵܐ** ܝܼܚܝܼܕܵܝܬܵܐ ܕܕܕܝܼܵܘܟܼܘܿܢ ܡܝܘܼܩܸܪܬܵܐ ܐܸܢ ܐܲܚܬܘܿܢ ܝܼܬܘܿܢ ܚܲܕ ܦܲܪܨܘܿܦܵܐ ܡܼܢ **ܐܸܡܘܵܬܹܐ ܩܲܕܡܵܝܹܐ (First Nations)**، ܒܸܚܒܼܵܫܵܐ:
* ܗܲܩܘܼܬܵܐ ܠܡܩܲܝܡܵܢܘܼܬܵܐ ܘܠܕܲܪܡܲܢܬܵܐ ܕܟܹܐ ܡܲܛܐܸܒܼܵܐ **ܫܩܵܠܬܵܐ ܕܦܘܼܣܩܵܢܵܐ ܕܓܵܢܵܐ ܒܓܵܢܵܐ**
* **ܐܲܣܘܼܪܵܐ** ܕܕܝܼܵܘܟܼܘܿܢ ܥܲܡ ܒܲܝܬܘܼܬܵܐ، ܚܸܙܡܵܐ، ܟܢܘܼܫܬܵܐ، ܐܲܬܪܵܐ، ܘܡܲܝܵܐ ܦܝܼܫܵܐ ܡܝܘܼܩܪܵܐ.
* **ܩܲܒܠܝܼܬܘܿܢ ܡܵܘܕܥܵܢܘܼܬܵܐ ܒܘܼܬ ܗܲܩܘܼܝܵܬܵܘܟܼܘܿܢ** ܬܚܘܿܬ *ܩܵܢܘܿܢܵܐ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ ܕܫܲܢ݉ܬܵܐ 2022*ܡܼܢ ܚܸܠܡܲܬܵܘܟܼܘܿܢ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ، ܒܸܚܒܼܵܫܵܐ:
* **ܚܲܕ ܒܘܼܝܵܢܵܐ** ܟܬܝܼܒܼܵܐ ܘ**ܦܘܼܫܵܩܵܐ ܗܘܼܡܙܸܡܵܐ** ܒܚܕܵܐ ܥܸܕܵܢܵܐ ܠܚܝܼܡܬܵܐ
* **ܦܘܼܢܵܝܹܐ (ܓ̰ܘܼܘܵܒܹܐ) ܠܒܘܼܩܵܪܵܘܟܼ̈ܘܿܢ** ܕܝܼܢܵܐ ܟܡܝܼܠܹܐ ܘܨܸܦܝܹܐ ܐܲܝܟܼ ܟܡܵܐ ܕܡܸܬܗܵܘܝܵܢܬܵܐ ܝܠܵܗܿ.
* **ܫܒܼܘܿܩܘܼܢ ܕܡܵܘܕܥܵܢܘܼܬܵܘܟܼܘܿܢ ܚܘܼܠܡܵܢܵܝܬܵܐ ܘܦܲܪܨܘܿܦܵܝܬܵܐ ܕܦܵܝܫܵܐ ܡܣܘܼܓܼܸܠܬܵܐ ܒܕܸܩܵܐܝܼܬ ܘܒܡܝܲܩܪܵܢܘܼܬܵܐ:**
* ܐܲܚܬܘܿܢ ܡܵܨܝܼܬܘܿܢ ܕܛܵܠܒܝܼܬܘܿܢ **ܬܲܪܲܨܝܵܬܹܐ** ܦܵܝܫܝܼ ܥܒܼܝܼܕܹܐ ܠܡܵܘܕܥܵܢܘܼܬܵܘܟܼܘܿܢ ܚܘܼܠܡܵܢܵܝܬܵܐ
* ܐܸܢ ܚܸܠܡܲܬ ܕܚܘܼܠܡܵܢܵܐ ܕܗܵܘܢܵܐ ܘܛܵܒܼܘܼܬܵܐ ܕܚܲܝܹܐ ܣܵܪܒܼܵܐ ܠܹܗ ܡܲܛܠܵܒܵܘܟܼܘܿܢ، ܐܲܚܬܘܿܢ ܡܵܨܝܼܬܘܿܢ ܡܲܒܪܝܼܬܘܿܢ ܚܲܕ **ܒܘܼܝܵܢܵܐ ܕܡܵܘܕܥܵܢܘܼܬܵܐ ܕܚܘܼܠܡܵܢܵܐ** ܕܦܵܫܹܩ ܠܫܘܼܚܠܵܦܹܐ ܕܒܵܥܝܼܬܘܿܢ ܠܗܘܿܢ ܕܦܵܝܫܝܼ ܥܒܼܝܼܕܹܐ. ܐܵܗܵܐ ܒܘܼܝܵܢܵܐ ܓܵܪܸܓ ܦܵܐܹܫ ܚܒܼܝܼܫܵܐ ܓܵܘ ܠܦܵܦܵܘܟܼܘܿܢ (ܦ̮ܵܝܹܠ ܕܕܝܼܵܘܟܼܘܿܢ).
* **ܥܒܼܘܿܕܘܼܢ ܚܲܕ ܒܘܼܝܵܢܵܐ ܕܡܲܚܲܒܝܵܬܹܐ ܠܵܩܵܕܡܵܐ** ܕܪܵܫܹܡ ܒܟܬܝܼܒܼܬܵܐ ܕܲܪܡܲܢܬܵܘܟܼܘܿܢ ܕܚܘܼܠܡܵܢܵܐ ܕܗܵܘܢܵܐ، ܬܲܓܒܲܪܬܵܘܟܼܘܿܢ، ܘܡܲܚܲܒܝܵܬܹܐ ܕܣܢܵܕܬܵܐ ܕܕܝܼܵܘܟܼܘܿܢ:
* ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܕܝܼܵܘܟܼܘܿܢ ܓܵܪܸܓ ܬܲܚܡܸܢ ܒܘܼܬ ܡܲܚܲܒܝܵܬܵܘܟܼܘܿܢ ܕܕܲܪܡܲܢܬܵܐ
* ܐܸܢ ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܕܝܼܵܘܟܼܘܿܢ ܠܹܐ ܝܠܹܗ ܒܸܬܒܵܥܵܐ ܠܚܕܵܐ ܕܲܪܡܲܢܬܵܐ ܡܘܼܚܸܒܬܵܐ ܓܵܘ ܒܘܼܝܵܢܵܘܟܼܘܿܢ، ܐܵܢܝܼ ܓܵܪܸܓ ܐܵܡܪܝܼ ܠܵܘܟܼܘܿܢ ܒܟܬܵܒܼܬܵܐ ܩܵܐ ܡܘܿܕܝܼ ܓܵܘ ܡܸܬܚܵܐ ܕ 10 ܝܵܘܡܵܢܹܐ ܕܦܘܼܠܚܵܢܵܐ.
* **ܪܫܘܿܡܘܼܢ ܚܲܕ ܦܲܪܨܘܿܦܵܐ ܣܵܢܕܵܢܵܐ ܡܘܼܚܫܸܚܵܐ** ܗܿܘ ܕܡܵܨܹܐ ܣܵܢܹܕܠܵܘܟܼܘܿܢ، ܘܗܵܘܹܐ ܘܲܟܝܼܠܵܐ ܡܼܢ ܓܹܢ݉ܒܵܘܟܼܘܿܢ ܩܵܐ ܡܘܿܕܝܼ ܐܲܚܬܘܿܢ ܒܵܥܝܼܬܘܿܢ، ܘܗܲܝܸܪܠܵܘܟܼܘܿܢ ܕܩܲܒܠܝܼܬܘܿܢ ܡܵܘܕܥܵܢܘܼܬܵܐ، ܘܗܲܝܸܪܠܵܘܟܼܘܿܢ ܕܡܲܦܠܸܚܝܼܬܘܿܢ ܠܗܘܿܢ ܗܲܩܘܼܝܵܬܵܘܟܼܘܿܢ.
* ܐܝܼܬ ܥܸܕܵܢܵܬܹܐ ܐܝܼܡܲܢ ܕܦܲܪܨܘܿܦܵܐ ܣܵܢܕܵܢܵܐ ܡܘܼܚܫܸܚܵܐ ܕܕܝܼܵܘܟܼܘܿܢ ܓܵܪܸܓ ܦܵܐܹܫ ܡܘܼܝܕܸܥܵܐ ܒܘܼܬ ܕܲܪܡܲܢܬܵܘܟܼܘܿܢ.
* **ܛܠܘܿܒܘܼܢ ܬܲܚܡܲܢܬܵܐ ܕܚܲܕ ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܬܪܲܝܵܢܵܐ:**
* ܡܼܢ ܐܲܝܢܝܼ ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܗܵܘܹܐ، ܒܸܚܒܼܵܫܵܐ ܡܼܢ ܚܸܠܡܲܬ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ ܐܲܝܟܵܐ ܕܩܲܒܘܼܠܹܐ ܝܬܘܿܢ ܕܲܪܡܲܢܬܵܐ ܝܲܢ ܡܼܢ ܚܸܠܡܲܬ ܕܬܲܚܡܲܢܬܵܐ ܬܪܲܝܵܢܝܼܬܵܐ ܡܲܓܵܢܵܝܬܵܐ ܫܪܝܼܬܵܐ ܕܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ
* ܐܸܢ ܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܕܝܼܵܘܟܼܘܿܢ ܠܹܐ ܝܠܹܗ ܒܸܬܒܵܥܵܐ ܠܟܠܲܝܗܝ ܫܘܼܚܠܵܦܹܐ ܡܘܼܚܫܸܚܹܐ ܓܵܘ ܬܲܚܡܲܢܬܵܐ ܬܪܲܝܵܢܝܼܬܵܐ ܕܐܵܣܝܵܐ ܚܲܒܝܼܪܵܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ، ܐܵܢܝܼ ܓܵܪܸܓ ܦܵܫܩܝܼ ܠܣܲܒܵܒܹܐ ܩܵܐ ܡܘܿܕܝܼ. ܐܲܚܬܘܿܢ ܓܵܪܸܓ ܩܲܒܠܝܼܬܘܿܢ ܚܲܕ ܦܘܼܫܵܩܵܐ ܟܬܝܼܒܼܵܐ ܓܵܘ ܡܸܬܚܵܐ ܕ 10 ܝܵܘܡܵܢܹܐ ܕܦܘܼܠܚܵܢܵܐ. ܐܲܚܬܘܿܢ ܐܵܦ ܐܝܼܬܠܵܘܟܼܘܿܢ ܗܲܩܘܼܬܵܐ ܕܛܵܠܒܝܼܬܘܿܢ ܡܼܢ ܓܘܼܒܼܪܵܐ ܕܐܵܣܝܹܐ ܚܲܒܝܼܪܹܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ ܕܥܵܒܼܹܕ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܕܲܪܡܲܢܬܵܘܟܼܘܿܢ.
* **ܗܲܝܲܪܬܵܐ ܒܝܵܗܒܼܫܩܵܠܵܐ.** ܐܝܼܡܲܢ ܕܗܵܘܝܼܬܘܿܢ ܓܵܘ ܒܹܝܬ ܟܪܝܼܗܹܐ، ܗܲܩܘܼܬܵܘܟܼܘܿܢ ܩܵܐ ܝܵܗܒܼܫܩܵܠܵܐ ܒܲܠܟܵܐ ܗܵܘܝܵܐ ܡܩܘܼܝܸܨܬܵܐ ܐܸܢ ܐܵܢܲܢܩܵܝܬܵܐ ܝܠܵܗܿ ܩܵܐ ܣܲܠܵܡܲܬܘܼܬܵܐ:
* ܐܸܢ ܝܵܗܒܼܫܩܵܠܵܘܟܼܘܿܢ ܝܼܠܹܗ ܡܩܘܼܝܸܨܵܐ، ܐܵܗܵܐ ܓܵܪܸܓ ܦܵܐܹܫ ܡܘܼܕܥܸܝܵܐ ܒܟܬܵܒܼܬܵܐ.
* ܐܝܼܢܵܐ ܠܹܐ ܡܵܨܝܼܬܘܿܢ ܦܵܝܫܝܼܬܘܿܢ ܡܘܼܟܠܸܝܹܐ ܡܼܢ ܗܲܡܙܲܡܬܵܐ ܥܲܡ ܚܲܕ **ܢܘܿܡܝܼܩܵܐ (ܡܘܼܗܵܡܝܼ)،** ܚܲܕ **ܘܲܟܝܼܠܵܐ ܕܚܘܼܠܡܵܢܵܐ ܕܗܵܘܢܵܐ، ܣܝܼܥܬܵܐ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ، ܒܹܝܬ ܕܝܼܢܵܐ ܕܚܘܼܠܡܵܢܵܐ ܕܗܵܘܢܵܐ، ܓܘܼܒܼܪܵܐ ܕܐܵܣܝܹܐ ܚܲܒܝܼܪܹܐ ܒܡܲܪܥܵܐ ܕܡܘܼܚܵܐ ܘܕܗܵܘܢܵܐ،** ܝܲܢ **ܣܲܚܒܸܪܵܢܵܐ ܕܟܢܘܼܫܬܵܐ ܕܡܲܟܼܬܒܼܵܐ ܕܘܲܟܝܼܠܵܐ ܓܵܘܵܢܵܝܵܐ.**
* ܝ݉ܗܵܒܼܠܘܼܢ ܘܫܩܘܿܠܘܼܢ ܥܲܡ ܚܲܕ **ܢܘܿܡܝܼܩܵܐ** ܩܵܐ ܛܠܵܒܬܵܐ ܕܗܲܝܲܪܬܵܐ ܩܵܢܘܿܢܵܝܬܵܐ.
* ܝ݉ܗܵܒܠܘܼܢ ܘܫܩܘܿܠܘܼܢ ܥܲܡ ܚܲܕ **ܘܲܟܝܼܠܵܐ ܕ** **IMHA** ܠܛܠܵܒܵܐ ܣܢܵܕܬܵܐ ܕܘܲܟܝܼܠܘܼܬܵܐ. IMHA ܒܸܕ ܦܵܝܫܵܐ ܡܘܼܕܸܥܬܵܐ ܒܢܘܼܩܙܹܐ ܪܹܫܵܝܹܐ ܐܝܼܡܲܢ ܕܐܲܚܬܘܿܢ ܩܲܒܘܼܠܹܐ ܝܬܘܿܢ ܕܲܪܡܲܢܬܵܐ ܓ̰ܲܒܪܵܝܬܵܐ. IMHA ܒܸܕ ܡܲܚܒܸܪܵܐ ܠܵܘܟܼܘܿܢ ܐܸܠܵܐ ܐܸܢ ܐܲܚܬܘܿܢ ܐ݉ܡܝܼܪܹܐ ܝܬܘܿܢ ܩܵܐܠܲܝܗܝ ܕܠܵܐ ܡܲܚܒܸܪܝܼ ܠܵܘܟܼܘܿܢ.
* **ܛܠܘܿܒܘܼܢ ܣܢܵܕܬܵܐ** ܡܼܢ ܚܲܕ ܘܲܟܝܼܠܵܐ، ܣܲܚܒܸܪܵܢܵܐ ܕܟܢܘܼܫܬܵܐ ܝܲܢ ܐܲܝܢܝܼ ܐ݉ܢܵܫܵܐ ܐ݉ܚܹܪ݉ܢܵܐ ܕܐܲܚܬܘܿܢ ܓܲܒܝܼܬܘܿܢ ܠܹܗ.
* **ܡܲܩܪܸܒܼܘܼܢ ܩܒܼܵܠܬܵܐ ܕܲܠܩܘܼܒܼܠ ܚܲܕ ܦܘܼܩܕܵܢܵܐ ܩܵܐ ܕܲܪܡܲܢܬܵܐ ܓ̰ܲܒܪܵܝܬܵܐ** ܒܛܠܵܒܬܵܐ ܕܚܕܵܐ ܝܬܵܒܼܬܵܐ ܕܡܲܫܡܸܥܬܵܐ ܓܵܘ ܒܹܝܬ ܕܝܼܢܵܐ ܕܚܘܼܠܡܵܢܵܐ ܕܗܵܘܢܵܐ:
* ܐܲܚܬܘܿܢ ܡܵܨܝܼܬܘܿܢ ܒܲܩܪܝܼܬܘܿܢ ܚܲܕ ܢܘܿܡܝܼܩܵܐ ܝܲܢ ܚܲܕ ܦܲܪܨܘܿܦܵܐ ܐ݉ܚܹܪ݉ܢܵܐ ܩܵܐ ܕܗܵܘܹܐ ܩܲܝܘܼܡܵܘܟܼܘܿܢ ܝܲܢ ܣܵܢܕܵܢܵܘܟܼܘܿܢ ܓܵܘ ܝܬܵܒܼܬܵܐ ܕܡܲܫܡܸܥܬܵܐ ܓܵܘ ܒܹܝܬ ܕܝܼܢܵܐ ܕܚܘܼܠܡܵܢܵܐ ܕܗܵܘܢܵܐ.
* **ܡܲܩܪܸܒܼܘܼܢ ܚܕܵܐ ܩܒܼܵܠܬܵܐ ܒܘܼܬ ܚܕܵܐ ܚܸܠܡܲܬ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ** ܒܗܲܡܙܲܡܬܵܐ ܥܲܡ ܚܸܠܡܲܬ ܘ \ ܝܲܢ ܥܲܡ ܣܝܼܥܬܵܐ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ. ܐܵܗܵܐ ܒܸܚܒܼܵܫܵܐ ܝܠܹܗ ܚܕܵܐ ܩܒܼܵܠܬܵܐ ܒܘܼܬ ܛܲܟܼܣܹܐ ܕܚܘܼܠܡܵܢܵܐ ܕܗܵܘܢܵܐ ܘܕܛܵܒܼܘܼܬܵܐ ܕܚܲܝܹܐ، ܝܲܢ ܛܲܟܼܣܹܐ ܐ݉ܚܹܪ݉ܢܹܐ ܕܠܹܐ ܝܢܵܐ ܦܝܼܫܹܐ ܬܒܼܝܼܥܹܐ.

# ܒܘܼܬ IMHA

ܚܸܠܡܲܬܹܐ ܕ IMHA ܝܼܢܵܐ ܫܸܪܝܹܐ، ܡܲܓܵܢܵܝܹܐ ܘܐ݉ܪܵܙܵܢܵܝܹܐ.

ܐܸܢ ܐܲܚܬܘܿܢ ܩܲܒܘܼܠܹܐ ܝܬܘܿܢ ܕܲܪܡܲܢܬܵܐ ܓ̰ܲܒܪܵܝܬܵܐ، ܘܲܟܝܼܠܹܐ ܕ IMHA ܕܕܝܼܲܢ ܡܵܨܝܼ ܕ:

* ܡܲܫܡܸܥܝܼ ܠܡܘܿܕܝܼ ܐܲܚܬܘܿܢ ܒܵܥܝܼܬܘܿܢ ܘܗܲܡܙܸܡܝܼ ܥܲܡܵܘܟܼܘܿܢ ܒܘܼܬ ܓܘܼܒܵܝܵܘܟܼܘܿܢ
* ܝܵܗܒܼܝܼ ܠܵܘܟܼܘܿܢ ܡܵܘܕܥܵܢܘܼܬܵܐ ܘܣܢܵܕܬܵܐ ܠܸܦܠܵܚܵܐ ܥܲܠ ܢܛܵܪܬܵܐ ܕܗܲܩܘܼܝܵܬܵܘܟܼܘܿܢ
* ܦܵܠܚܝܼ ܥܲܡܵܘܟܼܘܿܢ ܩܵܐ ܕܐܲܚܬܘܿܢ ܗܵܘܝܼܬܘܿܢ ܫܘܼܪܸܟܹܐ ܓܵܘ ܕܲܪܡܲܢܬܵܘܟܼܘܿܢ ܘܒܣܵܡܬܵܘܟܼܘܿܢ
* ܫܲܕܪܝܼ ܠܵܘܟܼܘܿܢ ܠܚܸܠܡܲܬܹܐ ܐ݉ܚܹܪ݉ܢܹܐ ܐܸܢ ܐܲܚܬܘܿܢ ܒܵܥܝܼܬܘܿܢ

# ܕܵܐܟܼܝܼ ܠܡܲܚܒܘܼܪܹܐ ܩܵܐ IMHA ܘܠܸܝ݉ܠܵܦܵܐ ܒܘܼܫ ܙܵܘܕܵܐ

ܐܲܚܬܘܿܢ ܡܵܨܝܼܬܘܿܢ:

* ܣܲܚܒܸܪܝܼܬܘܿܢ ܠܫܲܘܦܵܐ ܐܸܠܸܟܬܪܘܿܢܵܝܵܐ [www.imha.vic.gov.au](http://www.imha.vic.gov.au)
* ܫܲܕܪܝܼܬܘܿܢ ܚܲܕ ܐܝܼܡܵܝܠ ܩܵܐ [contact@imha.vic.gov.au](mailto:contact@imha.vic.gov.au)
* ܡܲܚܒܸܪܝܼܬܘܿܢ ܩܵܐ ܚܘܼܛܵܐ ܕܬܹܠܹܦ̮ܘܿܢ ܕ IMHA ܥܲܠ ܡܸܢܝܵܢܵܐ [**1300 947 820**](tel://1300947820/)، ܗܿܘ ܕܦܝܼܫܵܐ ܝܠܹܗ   
  ܡܘܼܦܠܸܚܵܐ ܒܝܲܕ ܘܲܟܝܼܠܹܐ ܕ IMHA ܡܼܢ ܣܵܥܲܬ 9:30 ܒܩܲܕܵܡܬܵܐ ܗܲܠ ܣܵܥܲܬ 4:30 ܒܪܲܡܫܵܐ ܫܲܒܼܥܵܐ ܝܵܘܡܵܢܹܐ ܒܫܵܒܼܘܿܥܵܐ   
  (ܫܒܼܘܿܩ ܡܼܢ ܝܵܘܡܵܢܹܐ ܕܒܸܛܠܵܢܹܐ ܪܘܼܫܡܵܝܹܐ)
* ܡܲܚܒܸܪܝܼܬܘܿܢ ܩܵܐ ܚܘܼܛܵܐ ܕܗܲܩܘܼܝܵܬܹܐ ܕ IMHA ܥܲܠ ܡܸܢܝܵܢܵܐ [**1800 959 353**](tel://1800959353/) ܩܵܐ ܕܫܵܡܥܝܼܬܘܿܢ ܠܚܕܵܐ ܣܲܓܼܲܠܬܵܐ ܒܘܼܬ ܗܲܩܘܼܝܵܬܵܘܟܼܘܿܢ
* ܒܲܩܪܝܼܬܘܿܢ ܚܲܕ ܡܙܲܘܸܕܵܢܵܐ ܕܚܸܠܡܲܬ ܕܚܘܼܠܡܵܢܵܐ ܕܗܵܘܢܵܐ، ܬܲܓܒܸܪܵܢܵܐ، ܚܸܙܡܵܐ ܝܲܢ ܚܲܕ ܦܲܪܨܘܿܦܵܐ ܣܵܢܕܵܢܵܐ ܐ݉ܚܹܪ݉ܢܵܐ ܕܗܲܝܸܪ ܒܡܲܚܒܲܪܬܵܐ ܩܵܐ IMHA
* ܐܸܢ ܡܲܚܘܼܒܹܐ ܝܬܘܿܢ ܕܡܙܲܘܸܕܝܼܬܘܿܢ ܐܲܩܲܦܝܵܬܵܘܟܼܘܿܢ ܝܲܢ ܥܵܒܼܕܝܼܬܘܿܢ ܚܕܵܐ ܩܒܼܵܠܬܵܐ ܒܘܼܬ IMHA، ܐܸܢ ܒܲܣܡܵܐܠܵܘܟܼܘܿܢ ܡܲܚܒܸܪܘܼܢ ܠܲܢ، ܝܲܢ ܣܲܚܒܸܪܘܼܢ ܠܣܲܗܡܵܐ ܕܩܒܼܵܠܝܵܬܹܐ ܘܐܲܩܲܦܝܵܬܹܐ ܕܫܲܘܦܲܢ ܐܸܠܸܟܬܪܘܿܢܵܝܵܐ.

